Jerusalenpi yachaq runakunam nirqa:
—Payqa wañuchinankupaq maskasqanku runam.
Waqaya kunanqa libreña rimachkan,
manañam pipas imatapas ninchu.
Segurochá kamachikuqkunaqa yacharunkuña Cristo kasqanta.
Ñoqanchikmi ichaqa yachanchik maylaw runam kasqantapas,
Cristo hamuptinmi ichaqa maymanta hamusqantapas mana yachasunchikchu.
Jesusmi templopi yachachichkaspan qayarikuq hina nirqa:
—Ñoqataqa reqsiwankichikmi maylawmantam kasqaytapas,
ñoqaqa manam kikillaymantachu hamurqani,
ñoqataqa hukmi kachamuwan.
Payqa cheqapmi,
qamkunaqa manam reqsinkichikchu.
Ñoqam ichaqa reqsini paypa kasqanmanta hamuspay.
Paymi ñoqataqa kachamuwarqa.
Chaynakunata niptinmi presocharuyta munarqaku ichaqa manam pipas hapiyta atirqachu manaraq tiempon chayamusqanrayku.
Achkaq runakunam payman iñirqaku hinaspam nirqaku:
—Cristo hamuspanpas manachá kayna achkallaña milagrokunataqa ruranmanchu —nispa.
Jesusta presochay munasqankumanta
Fariseokunam runakunapa rimasqanta yacharuspanku sacerdotekunapa jefenkunapiwan tanteanakurqaku hinaspam guardiakunata kacharqaku Jesusta presochamunankupaq.
Jesusñataqmi nirqa:
—Pisi tiempollañam kasaq qamkunawan,
ñam kutikusaqña kachamuwaqniyman.
Maskaspapas manam tariwankichikchu,
ñoqapa kasqaymanqa manam chayayta atiwaqchikchu —nispa.
Hinaptinmi judiokuna kikinkupura tapunakurqaku:
—Mana tariy atinapaqqa ¿maytaya kay runaqa rinqa?
¿Icha griegokunapa kasqanpi cheqesqa judiokunamanchu rinqa griegokuna yachachiq?
¿Imanichkantaq:
“Maskaspapas manam tariwankichikchu,
ñoqapa kasqaymanqa manam chayayta atiwaqchikchu” nispaqa?
Fiestapa tukunan punchawmi karqa hatun punchaw.
Chaypim Jesus sayaykuspa qayarikuq hina nirqa:
—Pipas yakunayachikuqqa ñoqaman hamuspayá tomachun.
Bibliam nin:
“Iñiqpa sonqonmantam pawanqa kawsay qokuq yaku” nispa.
Jesusqa nichkarqa Chuya Espirituta llapa iñiqkuna chaskinanmantam.
Jesus hanaq pachaman manaraq kutisqanraykum Espirituqa manaraq hamurqaraqchu.
Wakin runakunam Jesuspa rimasqanta uyarispanku nirqaku:
—Cheqaptapunim kay runaqa Moisespa nisqan Diosmanta willakuq —nispa.
Wakinninñataqmi nirqaku:
—Payqa Cristom —nispa.
Wakinñataqmi nirqa:
—¿Imaynataqsi Galilea lawmantaqa hamunman Cristoqa?
¿Manachu Bibliaqa nichkan:
“Davidpa mirayninmantam Belen llaqtapi nacenqa Cristoqa” nispan?
Jesusraykum runakuna rakinakururqaku.
Wakinninmi Jesusta presochayta munarqaku ichaqa manam pipas hapiyta atirqachu.
Guardiakunam kutirqaku fariseokunapa hinaspa sacerdotekunapa jefenpa kasqanman,
chaymi paykunata tapurqaku:
—¿Imanasqataq manaqa pusamurqankichikchu?
—nispa.
Chaymi guardiakunañataq nirqa:
—Manam pipas pay hinaqa rimarqachu —nispa.
Fariseokunañataqmi nirqaku:
—¿Qamkunapas engañarachikunkichikñachu?
¿Iñirqachu payman huk kaqnin kamachikuqllapas otaq huk kaqnin fariseollapas?
Kay runakunaqa Diospa leyninta mana yachaspam ñakasqa kachkanku —nispa.
Nicodemom karqa fariseokunapi huk kaqnin kamachikuq,
paymi ñawpaqta Jesusman tutallan rirqa.
Paymi nirqa:
—Leyninchikman hinaqa manam culpachwanchu runataqa puntata imam nisqanta manaraq uyarichkaspaqa nitaq imam rurasqanta manaraq yachachkaspaqa —nispa.
Chaymi paykunañataq nirqaku:
—¿Qampas Galileapi kaqchu kanki?
Bibliapi maskaspayá yachay,
Galilea lawmantaqa manam haykapipas karqachu Diosmanta willakuqqa.
Pierdekuq warmimanta
Wasinkuman runakuna sapakama ripukuptinmi